Rozhodnutie Komisie
z 31. júla 2003,
ktorým sa menia a dopĺňajú rozhodnutia 1999/283/ES a 2000/585/ES týkajúce sa dovozov čerstvého mäsa z Botswany a Svazijska
(oznámené pod číslom dokumentu C(2003) 2743)
(Text s významom pre EHP)
(2003/571/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 72/462/EHS z 12. decembra 1972 o zdravotných problémoch a problémoch veterinárnych inšpekcií pri dovoze hovädzieho dobytka a ošípaných a čerstvého mäsa z tretích krajín [1], naposledy zmenenú a doplnenú nariadením (ES) č. 807/2003 [2], najmä na jej článok 14 ods. 3,
so zreteľom na smernicu Rady 92/45/ES zo 16. júna 1992 o zdravotných a veterinárnych otázkach usmrcovania voľne žijúcej zveri a uvádzanie mäsa tejto zveri na trh [3], naposledy zmenenej a doplnenej nariadením (ES) č. 806/2003 [4], najmä na jej článok 16 ods. 3,
so zreteľom na smernicu Rady 92/118/EHS [5] zo 17. decembra 1992, ktorou sa stanovujú veterinárne a zdravotné požiadavky na obchodovanie s výrobkami, na ktoré sa nevzťahujú takéto požiadavky ustanovené v osobitných právnych predpisoch uvedených v prílohe A (I) k smernici 89/662/EHS, a pokiaľ ide o patogény, k smernici 90/425/EHS, a na ich dovoz do spoločenstva [6], najmä na jej článok 10,
keďže:
(1) podmienky na zdravie zvierat a veterinárnu certifikáciu pre dovoz čerstvého mäsa z určitých afrických krajín boli ustanovené rozhodnutím Komisie 1999/283/EHS [7], naposledy zmenenom a doplnenom rozhodnutím 2003/163/EHS [8];
(2) podmienky na zdravie zvierat a veterinárnu certifikáciu pre dovoz mäsa z voľne žijúcej zveri a zveri chovanej farmovým spôsobom v tretích krajinách sú ustanovené v rozhodnutí Komisie 2000/585/ES [9], naposledy zmenenom a doplnenom rozhodnutím 2003/163/ES;
(3) po výskyte ohnísk slintačky a krívačky v Botswane sa rozhodnutia 1999/283/ES a 2000/585/ES zmenili a doplnili rozhodnutím Komisie 2003/74/ES [10], aby sa pozastavili vývozy do spoločenstva z celej krajiny vykosteného a vyzretého čerstvého mäsa z druhov hovädzieho dobytka, oviec, kôz a farmovým spôsobom chovaných divých kopytníkov získaných po predpokladanom dátume prvej infekcie do poskytnutia ďalšej informácie požadovanej na podporu regionalizácie;
(4) získali sa ďalšie informácie a garancie od veterinárnych orgánov Botswany a rozhodnutia 1999/283/ES a 2000/585/ES sa zmenili a doplnili rozhodnutím 2003/163/ES, aby regionalizovali krajinu s cieľom umožnenia dovozov do spoločenstva takéhoto vykosteného a vyzretého mäsa z oblastí 10, 11, 12, 13 a 14;
(5) nezaznamenal sa žiadny ďalší výskyt ohniska slintačky a krívačky na území krajiny od januára 2003, všetky očkované zvieratá sa zničili a uskutočňuje sa intenzívny dohľad vrátane sérologického dohľadu s negatívnymi výsledkami, pokiaľ ide o slintačku a krívačku;
(6) botswanské orgány poskytli potrebné záruky Komisii, že veterinárne kontrolné oblasti 5, 6, 7, 8, 9 a 18 sa opäť môžu pokladať za oblasti bez výskytu slintačky a krívačky bez očkovania;
(7) na základe toho by sa mal povoliť dovoz do spoločenstva vykosteného a vyzretého čerstvého mäsa (okrem vnútorností) druhov hovädzieho dobytka, oviec, kôz a farmovým spôsobom chovaných divých kopytníkov z oblastí 5, 6, 7, 8, 9 a 18 za predpokladu, že sa zabitie uskutočnilo po 7. júni 2003;
(8) po výskyte ohnísk slintačky a krívačky v Svazijsku sa rozhodnutie 1999/283/ES zmenilo a doplnilo rozhodnutím Komisie 2001/297/ES [11] s cieľom pozastavenia vývozov do spoločenstva z celej krajiny vykosteného a vyzretého čerstvého mäsa z druhov hovädzieho dobytka získaných po predpokladanom dátume prvej infekcie do poskytnutia ďalšej informácie požadovanej na podporu regionalizácie;
(9) sa získali ďalšie informácie a záruky od svazijských veterinárnych orgánov a rozhodnutie 2000/585/ES sa zmenilo rozhodnutím 2001/661/ES [12], aby sa regionalizovala krajina s cieľom umožnenia dovozov do spoločenstva takéhoto vykosteného a vyzretého mäsa z určitých oblastí;
(10) nezaznamenali sa žiadne ďalšie prípady slintačky a krívačky v celej krajine, posledné očkovanie sa uskutočnilo v máji 2001, všetky očkované zvieratá sa označili a uskutočňuje sa intenzívny dohľad vrátane sérologického dohľadu s negatívnymi výsledkami, pokiaľ ide o slintačku a krívačku;
(11) svazijské orgány poskytli Komisii potrebné záruky, že územie okrem oblasti západne od plotu "červenej čiary", ktoré siaha smerom na sever od rieky Usutu k hraniciam s Južnou Afrikou západne od Nkalashane, sa môžu opäť pokladať, že sú bez výskytu slintačky a krívačky bez očkovania;
(12) na základe toho by sa mal povoliť dovoz do spoločenstva vykosteného a vyzretého čerstvého mäsa (okrem vnútorností) druhov hovädzieho dobytka z tejto oblasti;
(13) rozhodnutia 1999/283/ES a 2000/585/ES by sa mali preto zmeniť a doplniť;
(14) opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha I k rozhodnutiu 1999/283/ES sa nahrádza textom v prílohe I k tomuto rozhodnutiu.
Článok 2
Príloha II k rozhodnutiu 1999/283/ES sa nahrádza textom v prílohe II k tomuto rozhodnutiu.
Článok 3
Príloha I k rozhodnutiu 2000/585/ES sa nahrádza textom v prílohe III k tomuto rozhodnutiu.
Článok 4
Príloha II k rozhodnutiu 2000/585/ES sa nahrádza textom v prílohe IV k tomuto rozhodnutiu.
Článok 5
Toto rozhodnutie sa uplatňuje od 4. augusta 2003.
Článok 6
Toto rozhodnutie je adresované členským štátom.
V Bruseli 31. júla 2003